
MOKINIŲ PRIĖMIMO Į RADVILIŠKIO MENO MOKYKLĄ TVARKOS APRAŠAS

I SKYRIUS
BENDROJI DALIS

1. Priėmimo į Radviliškio meno mokyklą (toliau – Mokykla) tvarkos aprašas (toliau – Aprašas) reglamentuoja vaikų ir suaugusiųjų (toliau – Mokiniai) priėmimo, ugdymo programų, mokymosi trukmės, dokumentų priėmimo ir įforminimo tvarką.
2. Į Mokyklą priimami Radviliškio rajono savivaldybės (toliau – Savivaldybė) teritorijoje gyvenantys ir (arba) Savivaldybės bendrojo ugdymo mokyklose besimokantys Mokiniai.
3. Už ugdymąsi Mokykloje ir už kitas atlygintinai teikiamas paslaugas mokamas Savivaldybės tarybos nustatyto dydžio mokestis.
4. Mokesčio lengvatos taikomos Lietuvos Respublikos įstatymų ir Savivaldybės tarybos nustatyta tvarka.

II SKYRIUS
PROGRAMOS IR MOKYMOSI TRUKMĖ MENO MOKYKLOJE 

5. Mokiniai į Meno mokyklą priimami mokytis pagal šias formalųjį švietimą papildančio ugdymo programas: 
5.1. pradinio muzikinio (trukmė – 4 metai);
5.2. pagrindinio muzikinio (trukmė – 4 metai);
5.3. pradinio dailės (trukmė – 3 metai);
5.4. pagrindinio dailės (trukmė – 4 metai);
5.5. pradinio teatrinio (2 metai);
5.6. pagrindinio teatrinio (4 metai).
6. Mokiniai gali rinktis šias neformaliojo vaikų švietimo programas:
6.1. ikimokyklinio muzikinio ugdymo (trukmė – 2–3 metai);
6.2. ankstyvojo muzikinio ugdymo (trukmė – 1 metai);
6.3. kryptingo muzikinio ugdymo (trukmė – 2 metai);
6.4. integruota muzikinio ugdymo programa neįgaliems mokiniams (trukmė neribota);
6.5. mėgėjų teatrinio ugdymo (trukmė neribota);
6.6. mėgėjų muzikinio ugdymo (trukmė neribota);
6.6. mėgėjų šokio (trukmė neribota);
6.7. meninės saviraiškos muzikinio ugdymo (su individualiomis ir be individualių pamokų) (trukmė neribota);
6.8. ankstyvojo dailės ugdymo programa (1 metai);
6.9. tikslinio dailės ugdymo programa (trukmė 1–3 metai); 
6.10. kitos trumpalaikės neformaliojo vaikų švietimo programos.
7. Suaugusieji gali rinktis šias neformaliojo suaugusiųjų švietimo programas:
7.1. mėgėjų muzikinio ugdymo(trukmė neribota);
7.2. akademinio piešimo ugdymo programa (trukmė neribota);
7.3. keramikos ugdymo programa (trukmė neribota);
7.4. grafikos ugdymo programa (trukmė neribota);
7.5. tapybos ugdymo programa (trukmė neribota);
7.6. kitas trumpalaikes neformaliojo švietimo programas.
III SKYRIUS
MOKINIŲ PRIĖMIMAS, DOKUMENTŲ ĮFORMINIMAS

8. Prašymai mokytis priimami iki stojamųjų egzaminų vykdymo pradžios, kurios datą ir laiką įsakymu tvirtina Mokyklos direktorius, bet ne vėliau kaip iki birželio 30 d.
9. Meninių gebėjimų patikrinimo tvarkos aprašą, papildomo mokinių priėmimo laiką ir tvarkos aprašą, suderinęs su mokyklos taryba, tvirtina Mokyklos direktorius.
10. Nustatytos formos prašymą už Mokinį iki 16 metų amžiaus, pageidaujantį mokytis Mokykloje, Mokyklos direktoriui teikia vienas iš tėvų (globėjų, rūpintojų). 
11. Prie prašymo pridedama Mokinio asmens dokumento (gimimo liudijimo, paso ar asmens tapatybės kortelės) kopija ir pažyma apie mokymosi pasiekimus, jei mokinys atvyko iš kitos šalies meno mokyklos ar užsienio. 
12. Prašymus priima Mokyklos direktoriaus įgaliotas asmuo Mokyklos raštinėje.
13. Mokyklos vadovo patvirtintos formos prašymai gali būti priimami el. paštu, nurodytu priėmimo į Mokyklą skelbime. 
14. Mokinio priėmimas į Mokyklą ir jo išvykimas iš Mokyklos įforminamas direktoriaus įsakymu.
15. Meninių gebėjimų patikrinimų rezultatai pranešami asmeniškai el. paštu arba telefonu, nurodytu prašyme ne vėliau kaip per 10 darbo dienų nuo stojamojo egzamino dienos. Mokyklos tinklapyje, skelbimų lentoje rezultatai neskelbiami.
16. Sudaroma Mokyklos direktoriaus įsakymu patvirtinta nustatytos formos mokymo sutartis. Sutartyje nurodomi neformaliojo ugdymo įstaigos ir asmens įsipareigojimai, jų nevykdymo pasekmės.
17. Mokymo sutartį 2 egzemplioriais pasirašo Mokyklos direktorius ir prašymo teikėjas:
17.1. vienas sutarties egzempliorius įteikiamas prašymą pateikusiam asmeniui, kitas - segamas į mokinio asmens bylą;
17.2. už vaiką iki 16 metų sutartį pasirašo vienas iš tėvų, globėjų (rūpintojų). Nuo 16 metų mokinys sutartį gali pasirašyti pats, turintis vieno iš tėvų, globėjų (rūpintojų) raštišką leidimą.
18. Mokymosi sutartis registruojama Mokinių sutarčių registracijos žurnale.
19. Už Mokymo sutarčių registracijos žurnalo tvarkymą atsako Mokyklos direktoriaus paskirtas mokyklos darbuotojas.

IV SKYRIUS
BAIGIAMOSIOS NUOSTATOS

20. Už Aprašo vykdymą atsako Mokyklos direktorius Lietuvos Respublikos įstatymų nustatyta tvarka.
21. Aprašo vykdymo kontrolė pavedama Savivaldybės administracijos Švietimo ir sporto skyriui.
22. Aprašas gali būti keičiamas ar papildomas Radviliškio rajono savivaldybės mero potvarkiu.

